Hemsereka KCD’yî Leyla Guven a ke vera tecrîdî 134 rojî yo grevê vêşanîye de ya, peyamêk Newroza Amedî rê şawit. Verê peyamê Leyla Guvene bi eynî waştişan parlamenterê HDP’î Dêrsim Dag, Tayîp Temel û Mûrat Sarisaç yê ke 3’ê Adare ra nata grevê vêşanîye de yê, bi se hezaran kesî silam kerdî.
Parlementerî demêko derg dekewtişê protokolî de ameyî vindernayene û bado zî derbazê wareyê Newroze bîyî. Peyamê Leyla Guvene hetê parlamenterê HDP’î Dêrsim Dagî ra ame wendene.
GUVENE: HEMRA ZULKUFÎ AMEYOXÊ MA KERD ROŞNÎ
Peyamê Leyla Guvene de nê ameyî vatene:
“Merheba Amed, merheba paytextê xoverdayîşî. Merheba dayîkê fedakarî û ciwanê qehremanî. Ez bi ruhê xoverdayîşê zîndanan viranê fîna şima hemeyan ro. Şarê ma yo hêca, Newroze destpêkerdişê wisarî ya, gandarbîyayîşê azadîye ya. Newroze qîrayîşê Mazlûmî ya, Sûranê Amedî de govenda Zekîye û şemala Ronahî û Rahşanan a. Newroze qehreman Zulkuf Gezen o. Seba naye zî nameyê Newroza 2019’î hemra Zulkuf Gezen o. Hemrayî, Zulkuf Gezen şehîdê hemleya xoverdayîşî yo. Hemra Zulkuf bi hemleya xo ya xoverdayîşî ameyoxê ma kerd roşnî.
MA DO TECRÎDÎ CARAN QEBÛBUL NÊKERÊ
Şarê ma yo qehreman, serkewtiş zaf nêzdî yo. Wisar ame. Serra 2019’î de ma do tecrîdî bişiknê û ma şarê xo azad bikerê. Ganî heme şarê dinya bizanê ke ma do cuyêka mîyanê tecrîdî caran qebûl nêkenê. Xoverdayîşê ma yo serra 2019’î  do bibo serra xoverdayîşî ya şarê Kurdî û Kurdistanî. Bi nê ruhê xoverdayîşî û bawerîye ez şima silam kena. Newroza şima pîroz bo. Ma do qetî ser bikewê.”
